Ali Kızılgedik

Ali Kızılgedik,  serra 1962 de dewanê  Vartoy ra İçmeler de maa xo ra biyo. Ey, mektebo verên dewa xo de, mektebo miyanên suka Muşi de, lise ki Varto de temam kerda. Serra 1981 de bar kerdo ameo Estemol. O dem de waşto ke bıgureyo u universite wendene rê dewam bıkero. 

Serra 1984 de "Açık Öğretim"ê (Musnayişo Akerde) Universitey Anadoli de  dest kerd cı qısımê İşletme wend u serra 1988 qedêna. Serra 1991 de şi Almanya u  weşiya xo uca de ramıte. Xeylê pêserok u rocnamean de şiir u nuştey nusnay. Serra 1995 de kıtabê xoyê şiiran "ANA" (MAYE) veciya. Ali Kızılgedik zıwanê maa xo Zazaki de ki şiiran, sanıkan nuseno u wazeno ke nezdi de kıtabanê newiyan veco.

Ali Kızılgedik  zeweciyaeyo u yew keyneka xo esta.

Hela Bê Dewe Hela Bê...
Hela bê dewe ağaê mı hela bê
Bağ u bostana, ware u çolustana
Niçirê egita, iniyê murada
Hela bê dewe ağaê mı hela bê

Lınganê ma de lastıkê qeri
Pantori, fistanê qeremodili
Bume guda toraki hebê doê tırşi 
Hela bê dewe ağaê mı hela bê

Non poceme hebê tezeka saciye de
Mast amên keme, satılê doyi de
Lêê serne robar bıkeme hewşe de
Hela bê dewe ağaê mı hela bê

Vayi zê pela usari ma berdime
Suke u dugala de çarnayime
Caverde ağatino kuretine
Hela bê dewe ağaê mı hela bê

Ali Kızılgedik

Kategoriye:Nuştekarê Zazayan
Kategoriye:Nuştekarê Almanya
Kategoriye:Merdumê ke 1962 de biyê
Kategoriye:Şarê Vartoy
Kategoriye:Zazay